Tom Behnke (KF), 2005-04-06:
Schengensamarbejdet blev etableret for at styrke samarbejdet mellem de deltagende lande, styrke samarbejdet om at bekæmpe grænseoverskridende kriminalitet, herunder narkotikakriminalitet, og desuden standse illegale flygtninge.
Meningen var og er, at landene har en tydelig kontrol ved de ydre grænser, mens der ikke er nogen direkte kontrol ved de indre grænser.
Det er dog tilladt for de enkelte lande at oprette såkaldte baglandspatruljer, hvilket Danmark har gjort.
Baglandspatruljerne opererer så langs de danske grænser og pågriber af og til illegale flygtninge eller indvandrere.
Desuden har landene i Schengensamarbejdet oprettet et register, det såkaldte SIS, et Schengeninformationssystem, hvor man kan efterlyse personer og biler, opdatere listerne over personer, der er uønskede i Schengenområdet, hvorved de kan udvises ved pågribelse.
Sidste år blev der så oprettet et fælleseuropæisk grænseagentur.
Formålet er at styrke samarbejdet bl.a. vedrørende kontrol af EU’s ydre grænser.
Så skal man huske på her, at lige nøjagtig det fælleseuropæiske grænseagentur stemte Dansk Folkeparti imod.
Derfor er det jo interessant her i dag at høre under debatten, at bl.a. hr. Peter Skaarup siger, at vi skal udnytte Schengensamarbejdet optimalt til at hindre illegale flygtninge.
Det var rent faktisk, hvad hr. Peter Skaarup sagde, men samtidig stemmer Dansk Folkeparti altså imod, når man i EU, når man i Schengensamarbejdet laver dette fælles europæiske grænseagentur, som netop skal styrke kontrollen ved de ydre grænser.
Tanken er jo, at grænseagenturet skal styrke overvågningen af de ydre grænser ved at koordinere indsatsen og informere medlemslandene om nye effektive metoder og foreslå uddannelse af grænsepoliti.
Vi har altså på den ene side de åbne interne grænser mellem landene for at gøre det nemmere at færdes mellem medlemslandene, så handel, transport og bevægelse sker så gnidningsfrit som muligt.
På den anden side har vi en styrket kontrol ved de ydre grænser, og for at samle op på eventuel grænseoverskridende kriminalitet på tværs af de indre grænser har vi Schengensamarbejdet og SIS-systemet.
Spørgsmålet er så, om samarbejdet fungerer godt nok, om kontrollen ved de ydre grænser er god nok, og om der bliver samlet op på grænseoverskridende kriminalitet og illegal indvandring og illegale flygtninge.
Der må vi konstatere, at samarbejdet fungerer godt.
Vi må konstatere, at den ydre grænsekontrol fungerer godt.
Vi må konstatere, at baglandspatruljerne fungerer godt.
Vi må konstatere, at politi og toldvæsen i det hele taget gør det godt.
Vi må konstatere, at antallet af illegale flygtninge og/eller indvandrere trods alt er begrænset.
Én illegal indvandrer eller flygtning er naturligvis altid én for meget, lige så vel som én forbrydelse altid er én forbrydelse for meget, men set i et mere historisk perspektiv må vi nok konstatere, at der trods åbne grænser ikke kommer ret mange illegale til Danmark.
Jeg tror faktisk, jeg vil vove den påstand, at der i dag kommer færre illegale til Danmark, end der gjorde, dengang man havde en egentlig grænsekontrol.
Og det hænger formentlig sammen med, at det er alment kendt, at kun reelle flygtninge kan få opholdstilladelse i Danmark, at man ikke bare kan slå sig ned i Danmark som indvandrer, men også, at politiet er gode til at finde ud af, om en illegal person har været i et andet sikkert land, inden vedkommende kom til Danmark, og dermed har mulighed for at sende vedkommende tilbage til det første sikre land.
Vi er opmærksomme på udviklingen, vi skal naturligvis hele tiden følge den, og det vil vi gøre.
Det Konservative Folkeparti ønsker åbne grænser mellem EU-landene, vi ønsker en stram, men anstændig udlændingepolitik, og vi ønsker en fortsat kontrol af de ydre grænser og samtidig at bevare de dygtige baglandspatruljer.
Vi støtter naturligvis forslaget til vedtagelse, som vi selv har været med til at fremsætte.
Og vi kan ikke støtte det af Dansk Folkeparti fremsatte forslag.